കല്ലറ സരസമ്മ

ഇന്ത്യൻ നാഷണൽ കോൺഗ്രസിന്റെ ആദ്യകാല നേതാവും സാമൂഹ്യപ്രവർത്തകയുമായിരുന്നു കല്ലറ സരസമ്മ നായർ. തെന്നിന്ത്യൻ ചലച്ചിത്രത്തിലെ രണ്ട് ഒന്നാം നിര നായികമാരായ അംബിക, രാധ എന്നിവരുടെ അമ്മയെന്ന നിലയിലാണ് അവർ കൂടുതലായി സിനിമാ രംഗത്ത് അറിയപ്പെടുന്നത്. ചലച്ചിത്ര രംഗത്തേയ്ക്കുള്ള മക്കളുടെ പ്രവേശനത്തിന് ശക്തമായ പിന്തുണ നൽകിയ വ്യക്തി എന്ന നിലയിലും കല്ലറ സരസമ്മ ഏറെ ശ്രദ്ധിക്കപ്പെട്ടിരുന്നു. കോൺഗ്രസ് പാർട്ടിയിൽ എ.ഐ.സി.സി. ജോയിന്റ് സെക്രട്ടറി, തിരുവനന്തപുരം ഡി.സി.സി. അംഗം, മഹിളാ കോൺഗ്രസ് ജില്ലാ പ്രസിഡന്റ് എന്നീ ചുമതലകൾ അവർ വഹിച്ചിട്ടുണ്ട്. 1983 ൽ ജനുവരി 17 ന് എംജിആർ ഉദ്ഘാടനം ചെയ്ത് പ്രവർത്തനമാരംഭിച്ച ചെന്നൈയിലെ പ്രശസ്ത ഫിലിം സ്റ്റുഡിയോയായ എ.ആർ.എസ്. സ്റ്റുഡിയോ, നിർമ്മാണക്കമ്പനിയായ എ.ആർ.എസ്. പ്രൊഡക്ഷൻസ് എന്നിവയുടെ ഉടമയായിരുന്നു. മോഹൻലാൽ നായകനായ അയിത്തം എന്ന മലയാള സിനിമ നിർമ്മിച്ചത് ഈ നിർമ്മാണക്കമ്പനിയായിരുന്നു. 

 ആദ്യകാലം 

സ്വാതന്ത്ര്യസമര പാരമ്പര്യമുള്ള കുടുംബത്തിലാണ് കല്ലറ കാട്ടുംപുറം അരിവാരിക്കുഴി സരസമ്മ നായർ ജനച്ചത്. ആന്ധ്രാപ്രദേശ് സർക്കാരിലെ ഉദ്യോഗസ്ഥനായിരുന്ന കുഞ്ഞൻ നായരെയാണ് അവർ വിവാഹം കഴിച്ചത്. മുൻ പ്രധാനമന്ത്രി പി.വി. നരസിംഹറാവുവിന് ഭർത്താവുമായുണ്ടായിരുന്ന ബന്ധമാണ് രാഷ്ട്രീയ പ്രവേശനത്തിനും കോൺഗ്രസുമായുള്ള അടുപ്പത്തിനും കാരണമായത്. ഗാന്ധി കുടുംബവുമായും അവർക്ക് അടുത്ത ബന്ധമുണ്ടായിരുന്നു. കോൺഗ്രസ് രാഷ്ട്രീയത്തിൽ ശ്രദ്ധയൂന്നിയ അവർ 1991 ലെ രാജീവ് ഗാന്ധിയുടെ തമിഴ്നാട് പര്യടനത്തിൽ ഒപ്പം സഞ്ചരിച്ചിരുന്നു. സ്വദേശമായ കല്ലറയിൽ മടങ്ങിയത്തിയ സരസമ്മ, കെ. കരുണാകരന്റെ അടുത്ത അനുയായിയായി രാഷ്ട്രീയത്തിൽ തുടരുകയും പാർട്ടിയിൽ എ.ഐ.സി.സി. ജോയിന്റ് സെക്രട്ടറി, മഹിളാ കോൺഗ്രസ് ജില്ലാ പ്രസിഡന്റ് തുടങ്ങിയ ചുമതലകൾ വഹിക്കുകയും ചെയ്തു. സിനിമാ രംഗത്തെയും രാഷ്ട്രീയത്തലെയും സുപ്രധാന വ്യക്തികളായ കരുണാനിധി, എം.ജി.ആർ., മൂപ്പനാർ, എൻ.ടി. രാമറാവു, രജനീകാന്ത്, കമൽഹാസൻ തുടങ്ങിയവരുമായി അടുത്ത സൌഹൃദം കാത്തുസൂക്ഷിച്ചിരുന്നു.  ജനം ടി.വി. ഡയറക്ടറും ഉദയസമുദ്രാ ഹോട്ടൽ ഗ്രൂപ്പിൻറെ ഉടമയുമായ രാജശേഖരൻനായർ മകളുടെ ഭർത്താവാണ്.

 മരണം 
വാർധക്യ സഹജമായ അസുഖങ്ങളെ തുടർന്ന് തിരുവനന്തപുരത്തെ ശാസ്തമംഗലത്തുള്ള സ്വകാര്യ ആശുപത്രിയിൽ ചികിത്സയിലായിരുന്ന സരസമ്മ 2025 നവംബർ 28ന് 86 വയസുള്ളപ്പോൾ അന്തരിച്ചു. 

 അവലംബം